Ir-Regolament tal-Kunsill (KE) Nru 1756/2002
tat-23 ta’ Settembru 2002
li jemenda d-Direttiva 70/524/KEE li tikkonċerna addittivi fl-ikel ta’ l-annimali, fir-rigward ta’ l-irtirar ta’ l-awtorizzazzjoni ta’ addittiv u li temenda r-Regolament tal-Kummissjoni (KE) Nru 2430/1999
(Test ta’ rilevanza għaż-ŻEE)
IL-KUNSILL TA’ L-UNJONI EWROPEA,
Wara li kkunsidra t-Trattat li jwaqqaf il-Komunità Ewropea,
Wara li kkunsidra d-Direttiva tal-Kunsill 70/524/KEE tat-23 ta’ Novembru 1970 li tikkonċerna l-addittivi fl-ikel ta’ l-annimali [1], b’mod partikolari l-Artikolu 9m ta’ l-istess Direttiva,
Wara li kkunsidra l-proposta tal-Kummissjoni,
Billi:
(1) Il-coccidiostat Nifursol, li huwa nitrofuran, kien awtorizzat għall-ewwel darba għall-użu bħala addittiv fl-ikel ta’ l-annimali permezz tad-Direttiva tal-Kummissjoni 82/822/KEE [2]. Din l-awtorizzazzjoni kienet marbuta ma’ persuna responsabbli biex tiċċirkolaha għal perjodu ta’ għaxar snin, permezz tar-Regolament tal-Kummissjoni (KE) Nru 2430/1999 [3], mingħajr evalwazzjoni mill-ġdid.
(2) L-Artikolu 9m jipprovdi għat-tneħħija ta’ l-awtorizzazzjoni ta’ addittiv jekk ma tiġix sodisfatta iktar xi waħda mill-kondizzjonijiet għal din l-awtorizzazzjoni msemmija fl-Artikolu 3a tad-Direttiva 70/524/KEE.
(3) Matul il-perjodu bejn l-1990 u l-1995, kemm il-Kumitat ta’ Esperti dwar l-Addittivi fl-Ikel, liema Kumitat huwa konġunt bejn il-FAO u l-WHO, kif ukoll il-Kumitat għall-Prodotti Verterinarji Mediċi (CVMP) taw opinjonijiet dwar l-użu ta’ prodotti verterinarji mediċi fl-annimali li jipproduċu l-ikel, mill-grupp ta’ sustanzi magħrufa bħala nitrofurans. Huma kkonkludew li minħabba l-genotoxicity u l-carcinogenicity tas-sustanza, ma kienx possibbli li wieħed jidentifika użu aċċettabbli minn din il-kimika għal kull ġurnata (jiġifieri ammont speċifiku ta’ kemm il-ġisem tal-bniedem jista’ jilqa’ minn din is-sustanza, mingħajr ma ssir ebda ħsara). B’dan il-mod, ma kienx possibbli li wieħed jispeċifika livell massimu ta’ kemm tista’ tintuża din is-sustanza. In-nitrofurans għalhekk iddaħħlu fl-Anness IV mar-Regolament tal-Kunsill (KEE) Nru 2377/90 [4], biex b’hekk, fil-Komunità ġiet projbita l-amministrazzjoni ta’ dawn is-sustanzi, bħala prodotti mediċi veterinarji, għall-annimali li jipproduċu l-ikel.
(4) Il-Kummissjoni għalhekk talbet lill-Kumitat Xjentifiku għan-Nutrizzjoni ta’ l-Annimali (SCAN) biex jagħmel studju xjentifiku ġdid dwar ir-riskju li tista’ ġġib magħha l-kimika Nifursol, li tagħmel parti mill-grupp ta’ nitrofurans.
(5) L-iSCAN adotta opinjoni dwar in-Nifursol fil-11 ta’ Ottubru 2001, u kkonkluda li skond l-istudji dwar il-mutagenecity, il-genotoxicity u l-carcinogenicity provduti mill-persuna responsabbli li tiċċirkola n-Nifursol, u minħabba n-nuqqas ta’ informazzjoni dwar l-iżvilupp tossikologiku, ma kienx possibbli li wieħed joħrog b’ammont speċifiku ta’ kemm il-ġisem tal-bniedem jista’ jilqa’ minn din il-kimika, bħala konsumatur. L-iSCAN ikkonferma din l-opinjoni fit-18 ta’ April 2002 wara li eżamina l-informazzjoni komplementari.
(6) Għalhekk, ma jistax jiġi garantit li n-Nifursol mhuwiex ta’ riskju għal saħħet il-bniedem.
(7) L-Artikolu 3a(b) tad-Direttiva 70/524/KEE jiddikjara li awtorizzazzjoni mill-Komunita ta’ addittiv tingħata biss jekk, wara li jiġu kkunsidrati l-kondizzjonijiet ta’ l-użu, ma jkunx ta’ riskju għas-saħħa tal-bniedem jew ta’ l-annimali jew għall-ambjent, u lanqas ma jagħmel ħsara lill-konsumatur billi jagħmel ħsara lill-karatteristiċi tal-prodotti ta’ l-annimali.
(8) Konsegwentement, ladarba l-kondizzjoni stipulata fl-Artikolu 3a ta’ dik id-Direttiva għall-użu ta’ coccidiostat Nifursol ma tkunx aktar sodisfatta, l-użu ta’ din is-sustanza bħala addittiv ma’ l-ikel ta’ l-annimali m’għandiex tibqa’ tiġi permessa. Ir-Regolament (KE) Nru 2430/1999 u l-inklużjoni ta’ dan il-coccidiostat fil-Kapitlu II ta’ l-Anness B għad-Direttiva 70/524/KEE għandu jiġi emendat skond hekk.
(9) Fl-assenza ta’ opinjoni favorevoli mill-Kumitat Permanenti dwar il-Katina ta’ l-Ikel u s-Saħħa ta’ l-Annimali, il-Kummissjoni ma setgħetx tadotta d-dispożizzjonijiet li fasslet skond il-proċedura stipulata fl-Artikolu 23 ta’ Direttiva 70/524/KEE,
ADOTTA DAN IR-REGOLAMENT:
L-Artikolu 1
1. Fl-Anness I tar-Regolament tal-Kummissjoni (KE) Nru 2430/1999 il-parti li titkellem dwar l-addittiv E 769, Nifursol, trid tiġi mħassra.
2. Fil-Kapitlu II ta’ l-Anness B għad-Direttiva 70/524/KEE, il-parti relatata man- Nifursol, sustanza li tagħmel parti mill-grupp ta’ coccidiostats u sustanzi mediċinali oħra, trid titħassar.
L-Artikolu 2
Dan ir-Regolament jidħol fis-seħħ fis-seba’ jum wara li jiġi ppubblikat fil-Ġurnal Uffiċjali tal-Komunitajiet Ewropej.
Japplika mill-31 ta’ Marzu 2003.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-23 ta’ Settembru 2002.